khistorydata/jeongjo-sjw-relations huggingface dataset:
정조 19년
乙卯十月二十五日申時上御便殿右承旨藥房都提調入侍時右承旨洪義浩假注書具得魯記注官金良倜記事官吳泰曾藥房都提調洪樂性以次進伏訖上敎樂性曰一寒如此卿何入來乎樂性曰因提調所報伏聞慈宮有癤候爲承候入來矣近日寒事猝緊聖體若何上曰一樣矣樂性曰王大妃殿氣候何如上曰一樣矣樂性曰俄始入來聞提調及醫官所傳伏承慈候而癤患雖係表症當寒欠和之節不勝區區憂慮俄間諸節更若何上曰慈候常以膈火有足部搔癢之候矣自昨日夕內踝上有小癤似因搔癢而致此始粘膏藥旋試鹽水朝則癤處隱起如水泡樣矣今則隱起處幾乎平低係是表症自易復常驚慮之餘還切萬幸樂性曰今承聖敎喜幸萬萬而姑未夬復常度則自本院當有問安之節矣上曰慈宮聞卿入來還以爲憂其在仰體之道不必問安矣樂性曰在下之情何可廢應行之禮乎上曰不必然矣明日則卿勿入來可也樂性曰元子宮今方侍坐仰瞻岐嶷之儀不勝欣幸而近來諸節若何上曰連爲好在而善遊嬉寒而不知寒夜亦不耽睡可謂異事樂性曰不畏風寒實由元氣之充溢不耽寢睡亦緣精神之發越下情不勝歡幸矣臣有耿耿之忱將待亞歲陳請而敢此先達矣元子宮岐嶷日就萬姓延頸冊封之禮待春卽擧實爲區區顒祝矣上曰予則尙云早矣明歲則肅廟封冊之齡非不好矣而予則欲待予封冊之齡矣樂性曰聖敎雖如此而臣民顒望不宜虛徐且伏念乾隆皇帝曾亦有企待之語及此時奏請尤甚便當矣上曰卿言亦好矣而予意則欲自明年姑欲就傳於外朝而封冊則不以爲急矣樂性曰睿學自底就將逈出凡常云不勝欽仰上曰聰明可謂超詣不待課習而覽則輒記近日所突誦卽小學一卷及唐音二卷而如俗稱初中章之戲偶呼一字必突誦厥字所有之全篇亦云異矣樂性曰天縱之姿不學而能尤不勝欽仰慶幸之至樂性曰向來災異之疊現靜究厥由莫非如臣癃憒者冒居元輔之致前後辭懇罄悉愚悃伏乞亟賜斥退以爲弭災之方焉上曰過矣予豈捨卿予則每以卿爲福星斯可以轉災爲祥上曰奉朝賀洪秀輔可謂有福矣宣麻之日二子隨後豈非稀異乎樂性曰臣以族親聞其宣麻之報自不勝欽羨之情矣臣則雖不敢望此而惟願釋負就間而已上曰卿有二子自當在家贊助況有卿孫奭周沖澹博雅不學時樣且知經學能多自得之見予甚爲卿家喜之也上曰日記校正何間當訖役乎義浩曰明日則似可告訖矣樂性曰慶禮日記之詳細載錄甚盛擧也不必排日速成期於爲書精詳則好矣上曰然矣不必明日內修納限再明日畢修毋或草率今日則來待諸臣亦皆退去事分付可也仍命退諸臣以次退出
정조 19년
黃昇源啓曰藥房提調李時秀副提調黃昇源爲承候來待矣傳曰入侍
정조 19년
傳于洪義浩曰右副承旨入侍
정조 19년
以監軍單子傳于洪義浩曰抹下諸人待申善應等輪回捉巡其前拔之使之休息
정조 19년
金啓洛以禮曹言啓曰郊壇四孟朔遣禮郞看審有無頉自該曹草記事定式矣發遣郞廳各壇次第摘奸則南壇先農壇雩祀壇祈雨壇司寒壇厲壇壇上及四面紅箭門墻垣階砌俱爲無頉先蠶壇南邊紅箭門三枝箭木一箇折傷漢江壇東邊紅箭門柱根塗灰剝落卽爲修補事分付該監此後看護等節着實擧行事申飭之意敢啓傳曰知道
정조 19년
洪義浩以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 19년
洪義浩以二所巡廳言啓曰去夜二更一點量犯夜人出身金聖得執捉依例移送義禁府之意敢啓傳曰知道
정조 19년
乙卯十月二十六日辰時上御便殿藥房承候入侍時行都承旨黃昇源假注書具得魯記注官金良倜記事官吳泰曾藥房提調李時秀檢校直閣金勉柱以次進伏訖上曰醫女詳傳夜間問安于醫官可也醫女以爲夜來粘傳杏仁膏之後刺痛之節少止寢睡稍安穩下敎云上曰白聖一仰奏聖一曰木米餠雖有疏泄之功猶不如粘飯之去惡生新止痛也今日則粘飯調杏仁末粘傳似好矣上曰醫女按察後更爲議定可也上曰醫官一人太少白聖一外醫官李益昌皮弘均二人自今日本院省記待令可也仍命退諸臣以次退出
정조 19년
乙卯十月二十六日未時上御便殿右副承旨入侍稟事閣臣同爲入侍時右副承旨鄭尙愚假注書具得魯記注官金良倜記事官吳泰曾舟橋堂上徐龍輔直提學李晩秀以次進伏訖上敎尙愚曰日記幾何較正乎尙愚曰幾盡釐正矣上曰近來政院日記注書全不致意承旨亦不察飭非但誤書與違式筵話多不載錄已是可駭而今六月慶禮卽莫重莫大之慶而取見日記記注之疎略筆劃之麤雜極爲駭然此後則各別嚴飭可也敎龍輔曰以支勑事昨有所言及於畿伯畿伯亦有出擧條者而大體自義州至高陽無論支供與鋪陳一例爲之俾無差等甚好卿與戶判詳考定例預先知委俾無臨時錯雜不一之弊可也龍輔曰聖敎誠然矣龍輔曰本司多有擧行之事而都廳具明遠方帶訓局千摠番次自爾相妨云御營千摠中相換事分付何如上曰依爲之出擧條敎晩秀曰新榜文臣之未經堂后假官無敢任意下鄕使成均館知委矣日前假注書受點人皆懸在外自成均館若着實知委則豈如是乎仍命書榻敎曰不告院中徑先下鄕人金鎰李章垕南宮惺許珩鄭日泰令該府拿問處之上曰近來承宣雖應行按例之事多不修擧至於各門申飭及下隷之闕內橫竹必這這禁察可也尙愚曰各門則時時摘奸而近來門禁多有解弛雖以今日言之一蔭官謂有所懷忽入院中而非但酗醉擧措極爲慌亂其所言語尤爲駭悖此亦門禁不嚴之致矣上曰誰也尙愚曰宣陵直長尹熤矣上曰駭然矣命書榻敎曰宣陵直長尹熤令該府拿問處之仍命退諸臣以次退出
정조 19년
行都承旨黃昇源坐行左承旨李益運坐右承旨洪義浩坐左副承旨金啓洛坐直右副承旨鄭尙愚坐直同副承旨李肇源坐注書二員未差假注書具得魯仕直南度中仕事變假注書閔命儒仕
정조 19년
金啓洛啓曰來初一日輪對日次矣敢稟傳曰當次人受點後日次待令
정조 19년
傳于李益運曰提調副提調入侍
정조 19년
備忘記慶尙右兵使洪仁默寧城僉使韓述道下直各長弓一張長箭一部片箭一部筒兒一箇賜給
정조 19년
金啓洛啓曰卽者副校理洪秀晩謂有實故陳疏徑出原疏纔已退却所當直捧禁推傳旨而此與無端徑出有異推考警責何如傳曰允
정조 19년
傳于金啓洛曰左相家遣御醫持藥物看病
정조 19년
兵曹口傳政事以金璿爲江華中軍洪采疇爲江原中軍金錫坤爲委曲僉使
정조 19년
傳于鄭尙愚曰溫宮靈槐臺碑印本今日上來禮房承旨與閣臣具儀仗鼓吹由萬八門陪進則當親受令該房知悉
정조 19년
傳于鄭尙愚曰今年耽羅貢柑橘柚皆停之當以柚子代頒湖南貢柚適到明日春塘臺當頒柚時刻差晩爲之別雲劍外侍衛以入直擧行
정조 19년
傳于洪義榮曰靈槐臺碑印本三十件十件內入二件宙合樓一件奉謨堂一件華城行宮一件園所齋室一件景慕宮齋室一件西庫一件外奎章閣一件內閣四件京史庫赤裳山城太白五臺山一件尊經閣一件御筆前面北漆監董閣臣李晩秀一件碑陰書進閣臣尹行恁一件庚辰溫幸時本道觀察使綾恩君具允明一件建閣紀蹟道臣李亨元一件地方官卞緯鎭處竝安寶賜給
정조 19년
以京畿水使鄭昌順狀啓虞候設置未能指一詳對不勝惶恐事傳于金啓洛曰以此換彼旣無所費無中生有亦足疎鬱而帥臣意見不爲條陳狀啓還下送當否間使之論理狀聞如以設置爲可竝與合行條件成節目後錄馳啓事分付
정조 19년
金啓洛以弘文館言啓曰本館上番闕直事甚未安校理李升運卽爲牌招入直何如傳曰允
정조 19년
禮曹來十月初三日行景慕宮冬享大祭親祭取稟奉敎恭依
정조 19년
金啓洛以禮曹言啓曰來十一月初三日景慕宮冬享大祭親行時省牲省器之節依例以親臨磨鍊擧行乎敢稟傳曰依例磨鍊可也
정조 19년
鄭尙愚以兵曹言啓曰來十一月初二日大駕詣景慕宮齋宿初三日冬享大祭親行時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰訓局步軍十五哨馬軍五哨爲先後廂禁軍二番隨駕路由館峴留營留陳斥堠伏兵扈衛軍官有廳軍竝除之可也
정조 19년
洪義榮以兵曹言啓曰五衛將金大衍身病猝重時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 19년
鄭尙愚以兵曹言啓曰宣薦內禁衛取才時三技以上入格人單子書入之意敢啓傳曰知道
정조 19년
洪義榮以壯勇營言啓曰本營鄕武士試射放時各技優等人別單書入之意敢啓傳曰知道
정조 19년
洪義榮以壯勇營言啓曰本營別試射時鳥銃沒技軍依節目別單書入之意敢啓傳曰知道
정조 19년
洪義榮以訓鍊都監言啓曰本局分授都城白岳山東邊第一城廊近處體城三間許頹圮處今已畢築女墻仍爲始役把守軍兵撤罷之意敢啓傳曰知道
정조 19년
奎章閣御製御筆溫陽行宮靈槐臺碑堅立時別單碑石浮出始役八月初四日畢役同月十三日鍊磨始役八月十九日畢役九月十六日碑閣開基八月二十日地平九月十一日正礎同月十二日主柱九月十三日辰時上樑同月十五日辰時碑銘入刻始役十月初二日午時畢役同月十四日巳時印出始役十月十六日畢役同月二十二日豎碑十月二十四日卯時碑石長三尺五寸廣一尺五寸厚八寸籠臺高二尺長三尺二寸廣二尺四寸內階長十四尺廣十三尺外階長十八尺廣十七尺昔年駐蹕時道伯綾恩君具允明衣資食物令該曹輸送忠淸前道伯李亨元熟馬一匹面給忠淸時道伯柳焵半熟馬一匹賜給御製碑銘陰記書寫閣臣原任直閣尹行恁大鹿皮一領賜給地方官溫陽郡守卞緯鎭關西邊地今日政口傳差送御筆模寫寫字官正憲李命藝木壹疋別看役嘉善李應器邊將待窠卽爲調用監董軍官前郡守尹𡊠因其窠復職塡紅盡師軍官副司果卞光郁木貳疋本道看役營校折衝鄭顯重成造本邑將校閑良金聲赫以上帖加色吏貢生鄭念始木貳疋本道碑石浮出藍浦將校嘉善李寅祥帖加色吏貢生金彦卨木布各壹疋本道籠臺加簷等浮石本邑將校方好成木貳疋本道色吏律生康重寬木壹疋本道石手都邊首嘉善尹時文居藍浦從自願免賤姜太才丁莫才尹六贊丁正吹李宗才居藍浦米論采居舒川張汝達金小南居庇仁尹太乭居洪州金太萬居保寧洪三奉居沔川高春山梁得哲安中伊崔巖回居忠州韓弼良居溫陽以上各大米參斗木壹疋本道木手都邊首權才興居鴻山從自願免賤申福興僧保順居鴻山洪乭伊申成云李好郞秦春海秦云哲居牙山韓忠信居新昌郭邦輸金占福黃時乭田巴金居溫陽以上各大米參斗木壹疋本道引鉅匠李日善李希云居牙山金奉才李夢已居溫陽燔甓匠崔大永居全義張中力居公州冶匠金致德居溫陽劉有山居藍浦蓋瓦匠崔春興居禮山泥匠都邊首李興才居牙山金大得姜德興李大辰居牙山以上各大米貳斗木壹疋本道盡僧都邊首雙水居公州勝初戒云居全羅道高山保順居鴻山刻手都邊首李元興以上帖加李東云李哲夢李宗辰李東采以上各大米參斗木壹疋布壹疋該曹刀子匠李東連申吹明李吉伊李甲得以上各大米貳斗該曹錢物庫直營奴乭得領役差使韓玉彬以上各木壹疋本道靈槐臺直李泰帖加若云昔年行幸時擧行則渠家一竝除役又或其時擧行人只有子孫云則亦爲一竝免役大闕直金時泰首湯直柳東成以上各大米參斗本道以下缺
정조 19년
乙卯十月二十七日卯時上御便殿親受靈槐臺御製碑文入侍時右承旨鄭尙愚假注書具得魯記注官金良倜記事官吳泰曾直提學李晩秀以次進伏訖晩秀奉碑文跪進上親受訖命書傳敎曰今年得聞溫宮三槐古蹟建閣豎碑若有所待予所起感而興愴當作何懷力役告成印本親受盛蹟之登聞在於詣水原宿次之時豈不奇異乎況董工之勞不少地方官郡守卞緯鎭關西邊地如有準瓜人作窠今日政口傳差送道伯李亨元熟馬一匹面給時道伯柳焵半熟馬一匹賜給昔年駐蹕時道伯卽綾恩而今日以禮判出肅綾恩君具允明家衣資食物令該曹輸送昔年地方官贈參判龍恩君尹琰也承敎手植三槐其子閣臣尹行恁今又奉敎書陰記大鹿皮一領賜給看役嘉善李應器邊將待窠卽爲調用營裨前郡守尹𡊠因其窠復職營校京寫字官工匠等依判下令該曹該道施賞仍命退諸臣以次退出
정조 19년
乙卯十月二十七日辰時上御便殿藥房提調入侍時行都承旨黃昇源假注書具得魯記注官金良倜記事官吳泰曾藥房提調李時秀以次進伏訖時秀曰夜間慈宮癤候若何上曰稍有勝節而尙未夬復矣上曰本院待令醫官入來賤臣承命出傳鄭允僑金有濟進伏上曰昨日小麥糊粘傳似不無其效今日亦爲進粘乎允僑曰小麥糊有生肥之功限癤處完合進粘似好矣上曰出而製進上敎時秀曰支勑事昨於箕伯擧條使卿及摠戎使專管事賜批矣須與摠帥相議自義州至高陽支勑諸節一竝均齊俾無得務勝之地可也時秀曰屛帳等節自可均一而至於飮食之需必欲一齊則亦有難便之端蓋物産之有無不同故也上曰此則從便知委可也時秀曰帷帳之必用紬屬恐未必然竝以我國所産之紬爲之未爲不可而此亦經稟然後可以知委矣上曰我國自來朴素因其所有而以爲供具自是合宜之道何必求彼錦縀徒尙華侈也只使彼毋得覘我紀綱好矣時秀曰慈殿慈宮進御所用江界別貿蔘纔已捧入有前例考奏之命矣取考昨年再昨年前例則齎來人一裨一校賞加最高重數採納人優給厚價帖加成給其餘諸人隨其重數令本道本邑分等施賞所納之蔘亦皆優給厚價而今年齎來本邑將校聞是再次齎來已蒙加資之恩云故敢此仰達矣上曰依爲之將校則再次領來云其在爲所重之道不可無酬勞之典本道邊將或空闕衛將中從自願口傳擬入事分付可也上曰今番江界捧進蔘品有一本重一兩四錢者採納人帖加成給而別貿外蔘亦依別貿例會減公穀事分付可也時秀曰今番關東秋等蔘封進時道臣以五臺山及金剛外山所採獨頭蔘十一本五兩四錢重元數外加封以進不但重數之最多諸醫官皆以爲蔘品顯異可合御藥之需云道臣旣爲御藥所用以名山眞品別採封進則不當如江界別封蔘之價本會減與元等蔘一體捧入何如上曰爲殿宮湯劑所用江界猶有別貿之擧則況此名山眞品政合所用乎道伯事誠意可尙揆以事體豈可不爲會減乎依江界例以公穀會減採納人帖加成給以示爲所重不惜賞典之意可也出擧條仍命退諸臣以次退出
정조 19년
行都承旨黃昇源坐行左承旨李益運坐右承旨洪義浩坐直左副承旨金啓洛坐右副承旨鄭尙愚坐同副承旨李肇源坐直注書二員未差假注書具得魯南度中仕事變假注書閔令儒仕
정조 19년
傳于洪義浩曰侍衛軍兵毛具
정조 19년
傳于金啓洛曰讀券官尹蓍東懸病云卽爲牌招
정조 19년
以慶尙監司李泰永狀啓十一月令薦新進上及朔膳生靑魚限內不得封進惶恐待罪事傳于鄭尙愚曰勿待罪事回諭
정조 19년
醫官朴明逵書啓左議政兪彦鎬病症大槪諸節與脈度比昨日一樣而藥則橘皮煎湯加人蔘一錢今日又爲煎用之意詮次啓達傳曰不離看病
정조 19년
傳于鄭尙愚曰左相家遣史官問疾
정조 19년
傳于金啓洛曰科次入侍
정조 19년
事變假注書閔令儒書啓臣敬奉聖敎馳往問疾于南部薰陶坊鑄子洞契議政府左議政兪彦鎬所住處則以爲臣於病伏淹潛之中昨伏蒙聖上特遣御醫來視賤疾仍頒珍劑病裏惶感歷宵靡定不意玆者史官又奉聖敎俯問加減自惟狗馬之疾何足上煩聖慮而曲加憫憐勞問稠重益不勝惶隕感泣之至云矣敢啓傳曰知道
정조 19년
金啓洛以禮曹言啓曰今日景慕宮冬至大祭散齋而殿座時儀註節目臣矇未覺察誤以樂作磨鍊以入不勝惶恐而更以陳而不作磨鍊以入之意敢啓傳曰知道
정조 19년
洪義浩以備邊司言啓曰卽見平安監司金載瓚狀啓則以爲本道還穀名色淆雜無一相符永柔縣大米爲一萬二千八百七十石零小米只是二百九十餘石咸從府大米爲一萬五千八百石零小米只是一千三百九石零安州牧大米爲七千六百二十六石零小米只是七百八十石零龍岡縣大米爲七千三百五十七石零江西縣大米爲五千二百二十一石零今年畓農歉荒還民益復紛然永柔咸從安州大米限三分一龍岡江西大米限四分一換作小米事請令廟堂稟旨分付矣穀名之淆雜如此民情亦願換作則依請許施似爲便宜而萬餘石之一時換作亦涉重難永柔咸從安州等三邑大米限四分一龍岡江西等二邑大米限五分一換作小米而詳察民情事勢果是不得已之事則待明年更爲論理報來之意分付何如傳曰流來積弊在於相換與代捧則依狀請許施不害爲責實之政竝依道臣言爲之以關西捧糴可謂後時卽爲行會可也
정조 19년
洪義浩以備邊司言啓曰卽見江華留守金履翼狀啓則以爲本府境內晩付晩移殆過其半雖謂之大歉未爲過語自開倉之初被災民人擧懷遑急而得伏見京畿監司狀啓則豐德交河兩邑新還三分一代捧通津等八邑四分一代捧其餘諸邑被災處五分一代捧本府農形果無異同則其在一視之政宜蒙均恤之澤而府倉餉米及各鎭堡還米除甲寅當捧條外當年所捧合爲一萬九千三百六石零顧今荐歉之餘本色準捧實無其路本府新還依隣邑例以相當穀分數準折代捧事請令廟堂稟旨分付矣本府以環海之地今年農形之失稔大體與沿邑無甚異同民情之艱窘可以推知守臣所請不但視例於隣境槪亦出於不獲已而軍餉法意本自嚴重本府事體尤爲逈異除非大無之歲則餉穀代捧決難輕議竝依本色準捧之意分付何如傳曰允民勢如果難强使之略加闊狹可也
정조 19년
洪義浩以二所巡廳言啓曰去夜二更一點量犯夜人幼學黃仁綱出身曺漢國執捉而曺漢國係是出身移送義禁府黃仁綱移送秋曹之意敢啓傳曰知道出身之移義禁府在渠輩反爲苦弊若値禁府之不卽開坐公然滯囚此後朝官外閑散出身則送于兵判依更數嚴棍草記大司馬體貌雖自別比之判金吾輕重何如王府之於兵曹亦然以此定式以爲公私俱便之地可也
정조 19년
李肇源以訓鍊都監言啓曰謹依舟橋司堂上擧條批旨本局千摠具明遠御營廳千摠李長喆相換之意敢啓傳曰知道
정조 19년
李肇源以訓鍊都監言啓曰今十月二十八日春塘臺殿座時因兵曹節目金虎門軍八十名軍餉色軍二十名把摠南宮玾哨官申大益率領挾輦侍衛廣智營軍五十五名哨官洪愼五西營軍四十名哨官鄭率領設布帳外排立雜人一切嚴禁而竝待標信擧行依定式北營標下軍三十名除標信除出入直千摠曺允精率領集春門外把守事畢後還入直之意敢啓傳曰知道
정조 19년
李肇源以御營廳言啓曰今此春塘臺親臨柑製時依兵曹節目集春營入直軍四十名東營入直軍四十四名新營入直軍六十四名內各留營直十名餘皆除出入直千摠徐有龍把摠權友仁哨官李光玄楊泰陽率領設布帳外排立而東營集春營入直軍待標信擧行事畢後各還本處入直之意敢啓傳曰知道
정조 19년
李肇源以義禁府言啓曰頃因全羅道暗行御史鄭晩錫書啓順川府使金翰東長興府使許溟康津縣監李勉輝獒樹察訪禹錫龜等令該府拿問處之事傳旨啓下而繼伏承待秋穀成熟拿來之命故知委於該道秋穀已爲成熟之意自該道今方報來矣金翰東許溟李勉輝禹錫龜等俱在任所云依例發遣府書吏羅將竝拿來何如傳曰此時守令察訪不可曠官姑爲分揀可也
정조 19년
李肇源以義禁府言啓曰時囚罪人尹熤遠配事承傳啓下矣尹熤全羅道珍島郡遠配而以承傳內辭意具罪目依例發遣府羅將押送配所何如傳曰允
정조 19년
李肇源以義禁府言啓曰因二所巡廳啓辭犯夜人出身金聖得移本府處之事啓下矣金聖得今方待命拿囚之意敢啓傳曰移送兵曹可也
정조 19년
刑曹啓目粘連院吏金宗烒更招云云屢次嚴杖之下仍以忘却之說一直抵賴究厥情狀萬萬巧惡不可以杖問得情各別嚴刑期於取招何如判付啓爲先姑爲放送卿其直房開坐院吏等一竝捉致此後以禁令爲名之事凡係定式外文書若或捧入座目首吏上直首吏嚴刑三次次絶島爲奴該吏嚴刑定配之意捧考音爲良如敎
정조 19년
李肇源以刑曹言啓曰因院吏金宗烒捧供啓目判付內爲先姑爲放送卿其直房開坐院吏等一竝捉致此後以禁令爲名之事凡係定式外文書若或捧入座目首吏上直首吏嚴刑三次絶島爲奴該吏嚴刑定配之意捧考音事判下矣臣開坐朝房院吏金性淳等二十五人一竝捉致以判付內辭意嚴飭分付後仍捧侤音金宗烒放送之意敢啓傳曰知道
정조 19년
乙卯十月二十八日午時上御春塘臺柑製儒生試取入侍時行都承旨黃昇源行左承旨李益運右承旨洪義浩左副承旨金啓洛右副承旨鄭尙愚同副承旨李肇源假注書具得魯南度中記事官吳泰曾檢校直閣金勉柱讀券官行副司直具庠行大司成李晩秀對讀官禮曹參議朴宗甲副司直申耆副修撰李明淵兵曹正郞李翊模以次侍立上曰讀券官尹蓍東牌去來催促斯速知入賤臣承命出傳回奏曰讀券官尹蓍東牌不進矣上以讀券官尹蓍東牌不進推考傳旨命書傳敎曰大臣適皆有身病一品重臣亦甚乏人此時違牌事體未安況一品命官雖非文任例皆爲之帳殿當寒殿座已久更卽牌招卽令入來以讀券官尹蓍東再牌不進推考傳旨又命書傳敎曰過矣此非如是之事更爲牌招上曰儒生催促以入上曰儒生幾盡入場則卽爲閉門如有門外未及入者竝許入可也儒生入場後引儀唱試官以下入就位蓍東等以次入就位行四拜禮上曰儒生行禮多有不齊四館吏入送場中申飭可也命庠晩秀書御題賦淸問下民引儀奉御題懸題訖命頒柑引儀唱儒生跪因爲頒柑上曰試所承旨留在捧券可也乘輿由靑陽門明光門保定門還內諸臣以次退出
정조 19년
乙卯十月二十八日未時上御便殿黃柑科次入侍時右承旨洪義浩左副承旨金啓洛同副承旨李肇源假注書具得魯記注官金良倜記事官吳泰曾讀券官右參贊尹蓍東行副司直具庠大司成李晩秀行副司直申耆朴宗甲副修撰李明淵兵曹佐郞李翊模以次進伏訖上曰試題似不容易矣蓍東曰若非實才不能得意矣上曰柑製自古促限故題下不書定限例也今則日不至甚寒旣又不書限限申時捧券事分付試所承旨可也晩後上曰今旣時過而儒生尙多云退以酉時期於盡捧可也上曰題旣難矣時又晏矣試官雖分考而須各細看精考俾無遺珠可也科次訖命書傳敎曰柑製居首幼學趙晃鎭直赴殿試之次幼學朴圭壽直赴會試之次幼學李興沼李潢李運德閔師容各給一分又命書傳敎曰入格儒生明日待令仍命退諸臣以次退出
정조 19년
行都承旨黃昇源坐行左承旨李益運坐右承旨洪義浩坐左副承旨金啓洛坐直右副承旨鄭尙愚病同副承旨李肇源坐直注書二員未差假注書具得魯仕南度中仕直事變假注書李東煥仕
정조 19년
傳于李肇源曰入格儒生入侍
정조 19년
傳于金啓洛曰明日景慕宮朔享親行時齋宿依近例當於齋所爲之近侍及執事官今日則齋宿省記不必爲之以此分付
정조 19년
金啓洛啓曰景慕宮朔祭親祭祭文當爲製進藝文提學具庠卽爲牌招何如傳曰允
정조 19년
以香室景慕宮朔祭親祭受押單子傳于金啓洛曰親押
정조 19년
傳于李益運曰戶曹判書入侍
정조 19년
吏曹口傳政事趙瑍爲分內醫提調
정조 19년
閔令儒有頉代李東煥爲事變假注書
정조 19년
傳于李肇源曰左議政家遣史官問疾以來仍傳曰卿等之秉執與遭逢皆在於此義理不有疇昔之秉執豈獲初元之遭逢日前箚辭恥其君不及堯舜當與昨夏齋居綸音表裏看揚先徽懿子職固然宣上德美臣分當耳卿言予言予心卿心往年聲討柳星漢之大臣諸臣誠忠智慮豈或歇後於卿而彼及如彼云云卿則如是云云攻之雖無異辭特卿則悟予言之近道契予心於當理不殺爲武不怒爲勇使卿素所秉執撑天亘地眞正大義理無一纖毫罅漏逼仄處欲望從來遭逢之永有辭於千禩億歲如是如彼之間卿果然高於人一等差待面對竊擬一攄聞卿愼節有非旬日可責視務適因問疾之行先布蘊中如右前批中敷示事終無一言之剖析則沒證蔑驗惹人疑晦將無同於星漢父子之伊時纍案何以服今人之志而禦後世之譏乎其疏之外別有奸狀之媒孽播在人口至及公車大臣諸臣之沬血飮泣義分之所不敢不然最是一二文蔭重臣之章啓發者孔多苟非然也竊取麟經之筆彙成明義之編而荏苒卄載欲言迄不忍之微旨奧意何由彰之暫任其紛然視予心也旋防其厲階炳奸狀也予所惓惓於講明之方者自有反復斟量莫忘摛院前席之諭
정조 19년
以北兵使李源狀啓北評事李羲甲到任事傳于洪義浩曰果如是赴任而果無相左乎卿之特除出於念舊之意則下去之後治聲藐然關北諸邑貽羞多端比之前令尹可謂太不及此姑舍是以卿地處叨此邊閫政宜報效之不暇反不若在南閫時極爲駭然此狀啓還下送其委折首實狀聞而營下有衣繡之人摩天摩雲之間亦有露跡潛蹤之數頭虎狼卿其爲先悚息屛氣竝與十邑諸倅隨事小心無或犯科事回諭
정조 19년
金啓洛以禮曹言啓曰來十一月初一日景慕宮朔祭親行時親臨省牲省器之節何以爲之乎敢稟傳曰置之可也
정조 19년
洪義浩以兵曹言啓曰明日景慕宮擧動時環衛軍兵當爲磨鍊而今十月朔祭親行時外各營入直軍訓將都領排立入直善騎隊二十名將率領逌瞻門外環衛東營入直軍三十名宮大門排立禁軍搶劍軍置之矣今番則何以爲之乎敢稟傳曰今番則御營大將率新營入直鄕軍及弘化銅龍門入直軍除營直出用餘皆置之可也
정조 19년
禮曹判書具允明疏曰伏以臣之見職豈是一日可曠之任臣之癃病豈有一分可膺之勢哉再乞遞改俾幸公私而非但不賜允許反復荐被恩顧俟間入肅之批感激靡措次官擧行之命益增惶蹙瞻天九頓有淚如瀉而已噫臣之去就可謂進退俱難惟有一謝天陛可以粗伸義分而初寒猝劇貞疾越添每曉攬衣欲起還仆已至歷日歷旬殆同不生不滅人理都絶尙復何言昨始稍有省覺扶將肅命而適會聖上感舊之懷冞切於今年如臣初無可紀之勞而至蒙便蕃之賜昔年道伯今日禮判之敎亦出眷顧之盛意臣於是益不知死所也顧臣一肅卽是瓜期而況親享不遠禮儀有事忝長官之列無駿奔之望私心悚懍固不足恤而其於國體朝儀果復何如哉玆不得不復申前懇仰控崇聽伏乞天地父母俯賜矜察亟許解臣職名仍命治臣瀆擾以安微分以肅朝綱不勝幸甚臣無任云云答曰省疏具悉大昨衣資食物輸送之擧爲所重也識舊蹟也予之起感無以爲懷卿亦必與以爲榮愴至於禮儀使亞堂替行載在五禮儀卿其勿辭俟日暖後行公
정조 19년
乙卯十月二十九日辰時上御誠正閣諸承旨持公事入侍柑製入格儒生同爲入侍時行都承旨黃昇源右承旨洪義浩左副承旨金啓洛同副承旨李肇源假注書南度中記事官馬思人吳泰曾檢校直閣金勉柱幼學趙晃鎭朴圭壽李興沼李潢李運德閔師容以次進伏訖上命泰曾呼新來以入命義浩捧晃鎭進退賦書入其餘儒生先爲進前可也圭壽等以次進前上問圭壽曰做賦幾許圭壽曰三百首矣上問興沼曰做賦幾許興沼曰二百矣上問李運德曰汝父曾經宮官爾知之否運德對曰知之矣上曰汝年幾何運德對曰五十四矣上問潢曰做賦幾許潢對曰二百首矣上問師容曰做賦幾許師容對曰百首矣圭壽等以次先退上命召晃鎭進前曰汝年幾何晃鎭對曰二十五矣上曰汝與晃鎭爲何乎晃鎭對曰臣之兄矣上曰汝兄弟幾人而汝爲第幾行晃鎭曰臣則冕鎭之第四弟而兄弟則六人矣上曰汝爲誰壻晃鎭對曰辛景愈之壻矣上曰做賦幾許晃鎭對曰三百首矣義浩進讀晃鎭進退賦三句曰天高臨於白日幸遭時於文明沐聖化於述蛾荷隆渥於登龍臨春塘而賜柑忝第一之新榮上命晃鎭此後益加努力可也仍命先退上命讀奏公事肇源讀咸鏡監司趙宗鉉啓本罪人金錫泰慶興府充軍事道內各邑死囚罪人等刑問次數開坐事慶尙監司李泰永啓本罪人趙明弼機張縣到配事命書判付訖仍命書傳敎曰來朔朔享距大享只隔二日而今年歲色垂暮豈可命攝明日當詣齋所親行朔享禮畢後卽當還宮而門路以逌瞻門爲之行祭執事官及侍衛從最省約例爲之出宮則差晩午未時辰間爲之待下敎只入正時該房知悉又命書北兵使李源狀啓北評事李羲甲到任事判付又命書禮曹判書具允明疏批訖仍命退諸臣以次退出
정조 19년
乙卯十月二十九日辰時上御便殿左承旨入侍藥房提調同爲入侍時行左承旨李益運假注書具得魯記注官金良倜記事官吳泰曾藥房提調李時秀醫官白聖一鄭允僑以次進伏訖時秀曰夜間慈宮癤候若何上曰昨以南瓜片粘傳矣夜來寢睡安穩癤候浮高處稍低熱氣頗息而內踝邊猶有餘症亦不至大段爲敎夜則以杏仁調黃蠟膏進貼矣上命聖一允僑進前敎曰生南苽似有效今日亦當進貼乎允僑曰連爲進貼恐好矣上曰自今日待令醫官竝退去而鄭允僑則明日來待可也上敎時秀曰山沿穀換賣事諸道査實混雜無別令不可不信卿須詳問區別只以當入者論理草記可也時秀曰自廟堂査實存拔亦涉如何臣意則更爲發關於兩南諸道使之更加詳査分輕重論啓後稟處似好矣上曰事體然矣依卿言爲之仍命退諸臣以次退出
정조 19년
行都承旨黃昇源隨駕宿行左承旨李晩秀隨駕宿行右承旨李益運隨駕直左副承旨申耆隨駕直右副承旨金啓洛守宮直同副承旨李光益隨駕宿注書二員未差假注書具得魯隨駕宿金邁淳隨駕直事變假注書李東煥守宮直
정조 19년
藥房都提調洪樂性提調李時秀副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮調攝之餘氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍而日寒若此都提調何爲入來乎今日擧動欲於晩後隨便爲之禮畢當卽還者出於爲卿等及軍兵省弊之意廷候亦勿爲之卿與僚相切勿進詣齋所本宮提擧之代令該曹口傳差出此後若有展拜與親享之命而有闕未差卿其草記口傳差出或該房啓辭該曹草記事定式郞官差出依廟官例爲之事分付該曹可也
정조 19년
金啓洛啓曰大司憲未差執義李龜雲掌令李城輔邊景祐持平姜碩龜李鼎秉在外監察茶時之意敢啓傳曰知道
정조 19년
金啓洛啓曰備邊司郞廳來言今日賓廳日次而景慕宮動駕相値不得來會云矣敢啓傳曰知道
정조 19년
金啓洛啓曰今日擧動時承旨不可不備員右承旨李益運卽爲牌招都承旨黃昇源所當牌招而拘於廳規不得請牌何以爲之敢稟傳曰牌招
정조 19년
金啓洛啓曰都承旨黃昇源牌不進推考傳旨今方捧入而今日擧動時承旨不可不備員所當更請牌招而拘於廳規不得請牌何以爲之敢稟傳曰更爲牌招
정조 19년
金啓洛啓曰今日擧動時挾輦軍弘化門銅龍門入直鄕軍除出標信請出之意敢啓傳曰旣有午後出宮之命昨夜亦以此意嚴飭則忽於開門時有此標信請出之擧先時後時其律一也豈敢於向來申大顯處分之後該營擧行反爲相反萬萬痛駭常時不能檢飭之該大將爲先從重推考幺麽軍兵出用每煩酬應豈有如許國綱乎此啓辭捧納承旨罷職今番更犯之承旨禁推
정조 19년
金啓洛啓曰事變假注書李東煥時無職名令該曹依例付軍職冠帶常仕何如傳曰允
정조 19년
傳于金啓洛曰禮房承旨馳詣宗廟奉審摘奸以來
정조 19년
傳于金啓洛曰軍士房承旨入侍
정조 19년
吏曹口傳政事以尹蓍東爲景慕宮提調
정조 19년
金啓洛啓曰卽者景慕宮郞廳來言今日動駕提調當爲進參而都提調洪樂性因下敎不爲進參提調尹蓍東內閣守宮云何以爲之敢稟傳曰內閣守宮檢校待敎爲之提調使之進參可也
정조 19년
以都摠府守宮望筒傳于金啓洛曰懸頉摠管許遞前望單子入之待下批牌招察任
정조 19년
都摠管前望單子入之徐有防落點
정조 19년
傳于金啓洛曰領相則問候批答已言之右相許以勿來之意使備郞傳諭則誤傳於左相云左相則朝者問疾豈有更遣備郞之理乎司謁設或誤傳爲承旨者無一言提奏近來此等承旨不若革之之爲愈當該承旨爲先令該府拿問處之以爲出納不審者之戒備郞亦具五官則承旨若令往傳於連山大臣則又將走馬下往乎當該備郞爲先汰去政院之事事做錯默無一言當該都承旨爲先從重推考
정조 19년
傳于金啓洛曰今日承宣處分傳敎中旣書豈敢又書焉敢字句不成文理如許不能提稟之承旨將焉用哉爲先罷職令該府拿問嚴勘傳敎中焉敢二字及其下之擧者三字竝抹去
정조 19년
金啓洛啓曰今日擧動時承旨當爲備員未差之代政官牌招開政差出待下批仍卽牌招察任何如傳曰前望單子入之待下批牌招察任
정조 19년
承旨前望單子入之李晩秀李光益落點
정조 19년
李益運啓曰同副承旨李肇源禁推事命下矣依定式遞差傳旨捧入之意敢啓傳曰知道
정조 19년
傳于金啓洛曰申飭之下今日政院擧行之駭然愈往愈甚甚至仕記尙不書入在院承旨一傡從重推考
정조 19년
傳于金啓洛曰藝文提學前望單子入之待下批牌招冬享祭文撰進
정조 19년
藝文提學前望單子入之尹蓍東落點
정조 19년
傳于金啓洛曰弘文提學前望單子入之
정조 19년
弘文提學前望單子入之具庠落點
정조 19년
李晩秀啓曰藝文提學尹蓍東牌不進推考傳旨今方捧入而親祭祭文製進一時爲急如是違牌事甚未安更卽牌招何如傳曰允
정조 19년
以香室來初三日景慕宮冬享大祭親祭受押單子傳于李晩秀曰親押
정조 19년
李晩秀啓曰來初三日景慕宮冬享大祭親祭祭文當爲製進藝文提學具庠待明朝牌招何如傳曰允
정조 19년
以鄭尙愚囚單子傳于李光益曰姑放
정조 19년
以李肇源囚單子傳于李光益曰放
정조 19년
傳于李光益曰侍衛軍兵毛具
정조 19년
南度中有頉代以金邁淳爲假注書
정조 19년
李光益啓曰假注書金邁淳時無職名令該曹依例付軍職冠帶常仕何如傳曰允
정조 19년
傳于申耆曰經宿問安翌日問安勿爲之
정조 19년
事變假注書李東煥書啓臣敬奉聖諭馳往傳諭于南部薰陶坊鑄字洞契議政府左議政兪彦鎬所住處則以爲臣向於病伏淹潛中冒上一箚略控愚悃及承批旨十行恩言所以開釋而敷示者丁寧懇摯臣九頓莊誦益憎惶感第於末段所陳事病昏精力未暇周悉猶有未詳之蘊區區寸衷寤寐耿結不自意門鑰初開史官儼臨俯問賤疾仍又傳宣別諭首尾累百餘言剖析備盡義理嚴明臣雖在床簀昏涔之中猶有一段省覺擎讀百回不勝欽仰讚頌繼之以感咽是奚但釋群疑而服民志已也其將永有辭於天下萬世矣凡今日爲殿下之臣者孰敢不惕然曉然於至精至微之大義明旨而況在臣心尤當如何至於卿言予言予心卿心之諭此實千古人臣之所未嘗得之於君父者臣是何人敢當此恩敎於我殿下哉隕結銘縷之極益不省神心之措於何地未死餘日將何以報答萬一也臣旣承此不世之寵諭亟宜顚倒趨詣於文陛之前以伸區區之忱又況閟宮時享隔以數日參班陪祭分義當然而顧此狗馬之疾又自昨日諸症頓添眞元益下冷痰亘在胸隔而糜粥不下呼吸有礙肝風有時往來而神精迷錯忘前失後貼身床席㱡㱡若頃刻垂盡萬無蠢動之望陳章請譴亦不能自力虧分闕禮罪益難逭噫聖上所以眷念臣憫憐臣者若是其委曲鄭重而乃臣則冥然昧然酬答無階有臣如此生不如死祇自瞻天望聖有隕如瀉而已伏枕隕越言不知裁尤增死罪云矣敢啓答曰知道
정조 19년
申耆以吏曹言啓曰景慕宮令朴宗羽呈狀內矣身素患痰癖之症當此寒節一倍添劇時月內萬無起動供仕之望云身病旣如是則不可强令察任今姑改差其代口傳備擬以入之意敢啓傳曰知道
정조 19년
吏曹口傳政事以趙命喆爲景慕宮令
정조 19년
李光益以備邊司言啓曰慶尙右兵使李鴻運在任身死矣依法典返柩時擔軍題給事分付所經各道何如傳曰允
정조 19년
李光益以壯勇營言啓曰來十一月當本營右司屬京畿一番前哨楊州軍兵逢點實數一百二十六名今已點閱整齊仍爲立番本營舊軍放送之意敢啓傳曰知道
정조 19년
李光益以刑曹言啓曰依下敎禁衛營標信啓請敎鍊官具始方各別嚴囚之意敢啓傳曰令禁將嚴棍汰去俾各營知先時不及時者其律卽同之意可也
정조 19년
李光益以義禁府言啓曰再明日擧動時各差備都事當爲備員一員未差之代令該曹口傳差出以爲分排之地何如傳曰允
정조 19년
吏曹口傳政事以辛耆寧爲禁府都事
정조 19년
李光益以一所巡廳言啓曰去夜四更三點量犯夜人幼學李邦德執捉依例移送秋曹之意敢啓傳曰知道
정조 19년
乙卯十月三十日未時上詣景慕宮經宿擧動入侍時行都承旨黃昇源行左承旨李晩秀行右承旨李益運左副承旨申耆同副承旨李光益假注書具得魯金邁淳記注官金良倜記事官吳泰曾一提學尹蓍東二提學沈煥之原任直提學徐龍輔檢校直閣金勉柱原任直閣尹行恁檢校直閣南公轍以次隨駕上具翼善冠衮龍袍乘輿出交泰門永淸門昇源奏曰何承旨守宮乎上曰右副承旨爲之上曰藝文提學尹蓍東更爲牌招出駕前下敎由弘化門入逌瞻門日瞻門降輿入齋室少頃就板位行再拜禮仍詣廟內奉審後還御齋室命權退諸臣以次退出
정조 19년
乙卯十月三十日酉時上御景慕宮齋殿右承旨入侍時行右承旨李益運假注書具得魯記注官金良倜記事官吳泰曾以次進伏訖益運曰臣於平日竊有所區區大願一欲陳懇於筵席而萬萬惶恐嚴畏不敢言者積有年所矣今適咫尺前席從容昵侍凡人之有心天必從之臣豈可一味囁嚅自阻於天地父母之前而終不得畢陳素蘊乎上曰所大願所欲言者何事也益運曰臣於釋褐之日自語於心曰年至懸車雖載禮經從仕之止於六十足矣擬於六十後疏籲丐閒抱玆耿耿未嘗一日忘諸心況臣以蒙騃遭遇聖明受恩罔極濫致宰列涯分已踰雖今日退去志願已足而其在義分六十前則雖不敢爲乞退之計若至六十則臣當決意丐閒不負初心惟冀聖明之體諒矣上曰自今至六十所餘幾年益運曰十一歲矣上曰六十休退則可謂未老得閑若於準六十之年以今日所奏疏請謝事則予豈不準其所請乎益運曰伏承恩敎益不勝感泣之至謹當銘鏤肝肺以六十爲臣休致之瓜限矣上曰予已許之依願爲之也仍命退承史以次退出
정조 19년
行都承旨黃昇源齋宿行左承旨李晩秀齋宿行右承旨李益運齋宿左副承旨申耆齋宿右副承旨李晉秀齋直同副承旨金啓洛齋直注書二員未差假注書具得魯齋宿金邁淳齋直事變假注書李東煥守宮直
정조 19년
金啓洛啓曰御營廳將本廳軍兵日次私習云矣敢啓傳曰知道
정조 19년
金啓洛◆日次而毓祥宮酌獻禮齋戒◆
정조 19년
黃景源啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰都承旨進去
정조 19년
傳于申耆曰左副承旨入侍
정조 19년
傳于李益運曰明日大享時耆老大臣雖命勿參右相聞欲先詣此亦觀勢更當下敎而初六日動駕右相亦豈可進去乎李判府之近不行公過矣備局草記旣命還下衙門穀名亦非違法之事則處義萬萬不當明日陪享初六日亦爲參班事遣史官傳諭于李判府事去就知來
정조 19년
事變假注書李東煥書啓臣敬奉聖諭馳往傳諭于南部薰陶坊政丞契判中樞府事李秉模所住處則以爲臣病未赴公惶縮度日惟譴何是俟不意史官嚴臨誕宣聖敎諭之以處義不當飭之以陪享參班恩言鄭重提誨諄複伏枕隕越益不知措躬之所明日陪享情禮之所不容已初六參班義分之亦所當然而顧臣病狀一味沈淹時日之內萬無自力之望非敢專以關西簿事唐突引義也當此寒沍之節聖體連日勞動而臣乃晏然在家若無聞知臣罪至此實無所逃云矣敢啓答曰知道所愼如或一分可强明日參班而至於初六則卿若不參班列無以成樣獨不念事面與國體乎此意待明朝更爲傳諭
정조 19년
李晩秀啓曰景慕宮冬享大祭進幣瓚爵官沈煥之謂以未承疏批不爲齋宿卽爲牌招淸齋何如傳曰允
정조 19년
李晩秀啓曰吏曹判書沈煥之牌不進推考傳旨今方捧入而享官淸齋事體甚重如是違牌極爲未安更卽牌招何如傳曰疏批書下何必牌招似當直爲入來矣
정조 19년
金啓洛啓曰卽者義禁府都事來言時囚罪人金鎰李章垕南宮惺許珩鄭日泰等限滿後勿拘齋日捧供事命下矣今日當爲捧供而知義禁李致中李祖源身病猝重徐有防在外只有判義禁鄭好仁一員不得備員開坐云知義禁李致中李祖源竝卽牌招以爲備員開坐之地何如傳曰允在外知義禁催促上來牌招察任
정조 19년
金啓洛啓曰知義禁李祖源牌不進推考傳旨今方捧入而開坐命下之後如是違牌不卽擧行事甚未安竝更卽牌招何如傳曰允
정조 19년
傳于金啓洛曰汰去備邊郞分揀
정조 19년
傳于李晩秀曰同副承旨許遞前望單子入之待下批牌招察任
정조 19년
李晉秀以備邊司言啓曰卽見慶尙道留庫穀摘奸本司郞廳鄭觀輝手本則尙州牧虛留各穀六千一百八十八石零內五千一百十六石零前牧使加分九百八十二石零時牧使加分除吏奴色落條實加分爲九百六石吏逋爲一百六十七石榮川郡虛留各穀一千八百八十一石零內七百五十七石加分一千五石零那移一百十九石吏逋蔚山府虛留各穀三百八十一石內三百石那移二十二石計石時欠縮五十九石吏逋又於分給條中有發賣立本三百石吏逋六百七十餘石慶州府虛留各穀一千二百十六石零內十三石計石時欠縮六百二十二石虛留方自本道行査五百八十一石零那移又有願納租一千石代點云矣加分那移旣無報營之題則難免虛留之罪許多吏逋不卽査徵固已可駭而蔚山一邑發賣立本事及吏逋之混入於分給條者尤極無狀近來以穀簿事朝家申飭何等至嚴而諸邑虛欠之現發者至於此多若不如法重繩無以懲他四邑犯科守令更爲招問於摘奸備郞處則以尙州前牧使兪漢敦時牧使李恒演榮川郡守金命淳蔚山前府使李義逸慶州前府尹宋銓現告矣李義逸身故勿論兪漢敦李恒演金命淳宋銓竝令該府拿問勘罪加分各穀今當捧糴之時自當如數準捧而那移立本等名色嚴飭道臣更加査實劃卽釐正尙州榮川蔚山三邑吏逋各別嚴督準數充捧後各該逋吏分輕重照律嚴飭至於慶州府願納租一千石代點事前道臣旣以本錢還給於願納人則該邑留庫之租自當歸於賑餘會付之中備郞摘奸時似或未詳事實有難混置於換名代點之科自本道各別詳査分明懸錄於穀案俾無相混之弊事一體分付何如傳曰允其中李恒演金命淳捧糴方張待畢捧使之自現囚慶州富民租事錢果準受租則見留與否令道臣拔例詳査狀聞事分付該郞手本猶甚駭然從當更送栍邑俾圖贖罪之方事嚴飭可也
정조 19년
李晉秀以兵曹言啓曰今十一月初六日大駕詣毓祥宮親行酌獻禮時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰皆依明日例爲之
정조 19년
李晉秀以壯勇營言啓曰來丙辰正月當本營左司屬京畿一番前哨水原軍兵來十二月三十日京中逢點依節目準二朔立番之意本府留守處預爲知委何如傳曰允不稱外使曰以本府留守者寧有如許道理此是兵曹草記乎備局草記乎旣有內外營則兵曹備局猶不可然況本營乎此似外使未出之謬例而不卽釐正亦不成說此後外營使書更稱留守不言外使則難免重勘以此惕念擧行可也
정조 19년
李晉秀以兵曹言啓曰依下敎內吹兼內吹武藝別監近仗軍士等處設粥以饋之意敢啓傳曰知道
정조 19년
李晉秀以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 19년
李晉秀以訓鍊都監言啓曰依下敎挾輦軍等處饋粥之意敢啓傳曰知道
정조 19년
李晉秀以禁衛營言啓曰依下敎本營帳幕軍及赴陣環衛將校軍兵等處設粥分饋之意敢啓傳曰知道
정조 19년
李晉秀以御營廳言啓曰依下敎環衛軍兵等處設粥分饋之意敢啓傳曰知道
정조 19년
吏曹判書沈煥之上疏答曰省疏具悉所請不允原疏留中
정조 19년
傳于李晩秀曰新印賡載軸內入寶鑑纂輯廳軸南殿齋宵軸燕射軸望廟樓齋宵軸永陵輦路軸德水川軸眞殿展謁日軸誠正閣夜對軸高嶺里祈稔閣軸高陽郡行殿軸瓊林讌軸光陵行幸日軸食堂日軸雪中龍虎會軸李提督侑祭日軸元陵展省日軸奎選文臣製射日軸耆社軸人瑞錄獻御日軸桓廟八回甲志慶軸合編內苑賞花軸洗心臺軸合編粉唐紙各三件毛面紙各三件壯紙各三件白紙各八件內苑賞花軸洗心臺軸合編白紙二十一件高嶺里祈稔閣軸高陽郡行殿軸瓊林讌軸光陵行幸日軸食堂日軸雪中龍虎會軸李提督侑祭日軸元陵展省日軸奎選文臣製射日軸耆社軸人瑞錄軸桓廟八回甲志慶軸合編壯紙十件內苑賞花軸單編壯紙十件白紙八件人瑞錄軸單編壯紙二十件白紙二十五件宙合樓寶鑑纂輯廳軸合編內苑賞花軸合編粉唐紙各一件毛面紙各一件西庫粉唐紙各二件毛面紙各二件白紙各三件內閣弘文館外奎章閣春秋館各壯紙一件承政院成均館外閣太白鼎足赤裳五臺山各白紙一件領議政洪樂性原任提學左議政兪彦鎬原任提學右議政蔡濟恭原任提學奉朝賀金鍾秀領敦寧金履素原任直提學領府事金憙原任直提學判府事李秉模原任提學鄭民始提學尹蓍東沈煥之原任直提學徐浩修徐有防徐鼎修檢校直提學金載瓚原任直提學徐龍輔鄭大容直提學李晩秀檢校直閣金勉柱原任直閣尹行恁檢校直閣徐榮輔南公轍原任直閣金祖淳檢校直閣李始源原任待敎沈象奎檢校待敎徐有榘原任待敎李存秀壯勇提調李命植整理儀軌堂上廣州留守徐有隣各白紙一件行司直洪良浩寶鑑纂輯廳軸望廟樓軸高嶺里祈稔閣軸耆社軸人瑞錄軸內苑賞花軸行副司直金尙集望廟樓軸耆社軸人瑞錄軸洗心臺軸綾恩君具允明行司直趙瑍奉朝賀洪秀輔都摠管鄭存中耆社軸人瑞錄軸判敦寧李敏輔行司直鄭昌順人瑞錄軸內苑賞花軸洗心臺軸行司直洪檍耆社軸人瑞錄軸洗心臺軸壯勇大將金持默雪中龍虎會軸奎選文臣軸人瑞錄軸內苑賞花軸洗心臺軸整理堂上京畿監司沈頤之永陵輦路軸德水川軸內苑賞花軸洗心臺軸判府事閔鍾顯元陵展省日軸內苑賞花軸洗心臺軸行司直金文淳雪中龍虎會軸內苑賞花軸眞殿展謁日軸洗心臺軸整理堂上李時秀燕射軸望廟樓軸德水川軸高嶺里祈稔閣軸高陽郡行殿軸內苑賞花軸洗心臺軸行司直鄭好仁行副司直申應顯李羽晉整理儀軌郞廳徐俊輔人瑞錄洗心臺軸行副司直韓光綮申思運洪義浩人瑞錄軸行副司直趙尙鎭燕射軸瓊林讌軸整理儀軌校正文臣前承旨丁若鏞雪中龍虎會軸內苑賞花軸洗心臺軸整理儀軌堂上忠州牧使李家煥左承旨李集斗整理儀軌校正郞廳金近淳整理儀軌郞廳曺錫中姜浚欽前檢書官朴齊家柳得恭內苑賞花軸洗心臺軸黃海監司徐邁修元陵展省日軸人瑞錄軸內苑賞花軸行副司直李祖承燕射軸望廟樓軸內苑賞花軸行副司直林濟遠李提督侑祭日軸內苑賞花軸洗心臺軸整理儀軌校正文臣行右承旨李益運雪中龍虎會軸內苑賞花軸洗心臺軸行副司直洪仁浩誠正閣夜對軸高嶺里祈稔閣軸元陵展省日軸內苑賞花軸洗心臺軸前承旨義州府尹沈晉賢假注書具得魯人瑞錄軸內苑賞花軸整理儀軌校正文臣永春縣監李相璜高嶺里祈稔閣軸食堂軸人瑞錄軸內苑賞花軸洗心臺軸整理儀軌校正文臣前承旨金熙朝食堂軸奎選文臣軸內苑賞花軸洗心臺軸宣傳官前承旨李勉兢雪中龍虎會軸奎選文臣軸內苑賞花軸洗心臺軸前參判李書九雪中龍虎會軸李提督侑祭日軸內苑賞花軸行副司直徐有大雪中龍虎會軸洗心臺軸前承旨洪明浩李肇源奎選文臣軸洗心臺軸前承旨鄭尙愚瓊林讌軸元陵展省日軸洗心臺軸前承旨金孝建高嶺里祈稔閣軸雪中龍虎會軸內苑賞花軸洗心臺軸前參判金履成元陵展省日軸奎選文臣軸人瑞錄軸前承旨兪漢寧元陵展省日軸人瑞錄軸前檢閱龍岡縣令徐有聞瓊林讌軸雪中龍虎會軸食堂日軸元陵展省日軸奎選文臣軸內苑賞花軸洗心臺軸整理儀軌郞廳三登縣令嚴耆食堂日軸雪中龍虎會軸內苑賞花軸洗心臺軸前檢閱洪樂游瓊林讌軸李提督侑祭日軸元陵展省日軸奎選文臣軸內苑賞花軸整理儀軌郞廳洪秀晩雪中龍虎會軸食堂日軸奎選文臣軸內苑賞花軸整理儀軌郞廳李錫夏狼川縣監安廷善食堂日軸奎選文臣軸內苑賞花軸整理儀軌郞廳權晙人瑞錄軸內苑賞花軸洗心臺軸整理儀軌郞廳黃基天柳遠鳴瓊林讌軸內苑賞花軸洗心臺軸檢閱吳泰曾瓊林讌軸人瑞錄軸內苑賞花軸洗心臺軸前注書李海淸食堂日軸雪中龍虎會軸內苑賞花軸注書趙台榮瓊林讌軸洗心臺軸司僕正崔光泰瓊林讌軸人瑞錄軸戶曹參判曺允亨副司果鄭東榦副校理李明淵整理儀軌郞廳李東萬檢書官李藎模李集箕成海應內苑賞花軸兵曹判書李得臣前判書具庠李祖源前承旨李儒敬徐美修尹長烈李海愚行副護軍柳孝源江華經歷申光河副司果申龜朝整理儀軌郞廳李勉昇直講尹益烈洗心臺軸各一件領議政洪樂性姪幼學洪世榮孫假注書洪奭周原任提學兪彦鎬姪幼學兪漢寬從姪進士兪漢寔原任提學蔡濟恭甥姪前承旨李儒慶幼學李儒尙從姪幼學蔡弘定再從姪幼學蔡弘進再從弟幼學蔡倫恭提學沈煥之從弟守禦使沈頤之進士沈繼之姪幼學能性原任直提學徐有防兄弘文提學有隣原任直提學徐鼎修從姪進士有聲檢校直提學金載瓚弟幼學載琬原任直閣尹行恁姪靖陵直長應鉉甥姪進士閔章顯原任直閣金祖淳從兄童蒙敎官明淳從弟前校理近淳檢校直閣南公轍姪幼學南星耉原任待敎沈象奎弟進士沈應奎故提學李福源子戶曹判書李時秀姪工曹佐郞李田秀故提學李性源姪副司果李潞秀故提學趙璥子童蒙敎官趙鎭球故提學吳載純子幼學吳淵常故直提學鄭志儉子幼學鄭東晏內苑賞花軸各一件賜給
정조 19년
景慕宮朔祭親行敎是時贊禮禮曹參判李敬一典祀官奉常正柳師模宮司令李潢執禮行副司直尹行恁執尊副司果洪秀晩大祝廣州判官李始源祝史校理朴吉源齋郞令徐有豐贊者引儀崔慶鎭謁者引儀李繼祜贊引引儀成殷柱祭監監察徐潞修
정조 19년
乙卯十一月初一日子時上行景慕宮朔祭入侍時行都承旨黃昇源行左承旨李晩秀行右承旨李益運同副承旨李光益假注書具得魯金邁淳記注官金良倜記事官吳泰曾一提學尹蓍東二提學沈煥之原任直提學徐龍輔檢校直閣金勉柱原任直閣尹行恁檢校直閣南公轍以次侍立上御齋室改具冕服出齋室門外通禮跪啓執圭昇源獻圭上執圭詣神門外親押訖行再拜禮詣香案前三上香獻幣獻酌大祝讀祝訖行再拜禮就飮福位行飮福禮詣望燎位望燎訖通禮跪啓禮畢上還御齋室改具翼善冠衮龍袍乘輿出日瞻門逌瞻門由弘化門明政門入永淸門交泰門還內諸臣以次退出
정조 19년
乙卯十一月初一日卯時上御便殿左副承旨入侍時左副承旨申耆假注書金邁淳記注官金良倜記事官吳泰曾以次進伏訖上命書傳敎曰年年行禮以先王之心爲心者也今年豈可曠行初六日詣毓祥宮行酌獻禮以此分付命退承史以次退出
정조 19년
行都承旨黃昇源隨駕宿行左承旨李晩秀隨駕宿行右承旨李益運隨駕直左副承旨申耆隨駕直右副承旨金啓洛隨駕宿同副承旨李肇源隨駕宿注書趙台榮隨駕宿一員未差假注書金履永隨駕直事變假注書李東煥守宮直
정조 19년
金啓洛啓曰司僕內乘來言捲簾取稟傳曰捲三面
정조 19년
傳于金啓洛曰侍衛軍兵毛具
정조 19년
黃昇源啓曰臣以王大妃殿惠慶宮問安進去下直之意敢啓傳曰知道
정조 19년
申耆啓曰中樞府郞廳自本院發牌而不卽來待故取見參班擧條則都事姜昌煥書以進字而不知去處大臣傳諭不得越時擧行事體所在萬萬駭然所當重勘而本院請推之外無他可施之罰何以爲之敢稟傳曰先汰後拿
정조 19년
申耆啓曰班行檢飭專在於班首及監察而今日陪班中樞府郞廳無端不參事甚駭然不飭之班首拘於格例不得請推當該押班監察所當重勘而本院請推之外無他可施之罰何以爲之敢稟傳曰班首推考監察拿處可也
정조 19년
以中樞府都事姜昌煥拿處傳旨傳于申耆曰何必拿處令兵判決棍懲勵
정조 19년
兵曹口傳政事副護軍李光益副司直李邦一申大顯權裕鄭尙愚洪義浩李東馨沈基泰成德雨成種仁李肇源韓用龜副司果尹序東閔師宣吳翰源沈奎魯鄭來百朴吉源朴鍾淳林漢浩韓致應鄭魯榮吳鼎源李春輔柳畊洪秉臣李儒修李海淸申鳳朝鄭東幹李基讓副司正趙台榮以上竝單付
정조 19년
李晩秀啓曰吏曹判書沈煥之參判洪明浩牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰允
정조 19년
有政吏批判書沈煥之進參判洪明浩進參議宋煥箕在外未肅拜行都承旨黃昇源進以李基讓爲校理尹序東爲修撰金文淳爲判敦寧具庠爲右參贊鄭存中爲同春秋朴宗羽爲監察姜時煥爲栗峯察訪注書單趙台榮兼養賢主簿單金熙華兼祭酒單宋煥箕
정조 19년
再政以具庠爲掌樂提調黃昇源爲惠民提調
정조 19년
三政以李明淵爲副應敎李宗燮爲副修撰金文淳爲知經筵金履權爲司藝李春英爲宣陵直長申錫老爲軍資奉事權倚爲穆陵別檢
정조 19년
四政以尹蓍東爲長興提調
정조 19년
兵批判書李得臣病參判林道浩入直進參議徐美修病參知李羽晉病右副承旨金啓洛進副司直李聖圭副司果李勉昇趙秀民副司正李東煥竝單付
정조 19년
傳于申耆曰觀此松坡鎭摘奸書啓守禦罷營後近千石牙兵番米自今年移捧於本鎭云而先捧者數雖零星濫捧依舊且所捧之監色聞是京廳所屬云爲慮似此之弊山城所屬切勿以京廳移差意在爲民除弊則新式未久竝與松坡鎭而依舊作弊抑何委折有司堂上旣承筵敎各別嚴査草記更飭該府或有一分違令之端速卽釐正
정조 19년
傳于申耆曰一品都尉與大臣同品例不得推考則有此誤捧當該承旨禁推下吏令攸司科治
정조 19년
傳于申耆曰當該備局有司堂上推考
정조 19년
黃昇源啓曰王大妃殿惠慶宮夕問安何承旨進去乎敢稟傳曰同副承旨進去
정조 19년
金啓洛啓曰王大妃殿惠慶宮夕問安進去下直之意敢啓傳曰知道
정조 19년
傳于申耆曰當該承旨遞差禁漏官令攸司嚴治
정조 19년
傳于申耆曰承旨前望單子入之待下批牌招察任
정조 19년
以慶尙監司李泰永狀啓宜寧縣民家失火事傳于申耆曰當寒失所誠甚矜憐令道臣拔例周給嚴飭地方官斯速結構畢奠接後形止狀聞其中小殘獨戶如有新舊還上身布蕩滌事分付
정조 19년
以水原留守趙心泰狀啓遺棄兒給料數爻後錄馳啓事判付內啓下備邊司爲旀以本府幅員之大遺棄豈止一名況値深冬嚴飭面里各別搜訪爲有矣若或遺漏現發於摘奸之時該守臣難免重勘以此分付爲良如敎
정조 19년
醫官朴明逵書啓左議政兪彦鎬病症大槪脈度則虛滑之中弦氣少緩症情則頑痰乘寒橫亘膈間飮啖呼吸之際輒致礙痛精神之怳惚俄頃之間乍劇乍歇故橘皮煎湯與人蔘粟米飮今日亦爲依前煎用之意詮次啓達答曰久留易致主家之弊往來看病藥物加送
정조 19년
醫官朴明逵書啓左議政兪彦鎬病症諸節比朝別無加減而人蔘二兩因下敎傳之則主家以爲狗馬賤疾屢煩聖念又蒙此曠絶之恩數祗受感泣不知所達云而臣則依下敎自明日朝朝往來看病計料之意竝以詮次啓達傳曰知道
정조 19년
金啓洛以兵曹言啓曰依下敎武藝別監內吹兼內吹近仗軍士等處設粥以饋之意敢啓傳曰知道
정조 19년
金啓洛以壯勇營言啓曰依下敎本營衛內將校軍兵饋粥環衛軍兵饒氣之意敢啓傳曰知道
정조 19년
金啓洛以訓鍊都監言啓曰依下敎衛內軍兵饋粥環衛軍兵饒饑之意敢啓傳曰知道
정조 19년
金啓洛以禁衛營言啓曰依下敎本營帳幕軍處設粥分饋之意敢啓傳曰知道
정조 19년
迎鑾儒生應製御考榜賦二下進士崔壽亨年五十六本全州居京父學生禊新印朱書百選一件三上進士金魯應年三十九本慶州居京父縣監泰柱進士朴大和年七十七本咸陽居京父生員鳳陽進士蔡弘臣年四十六本平康居天安父通德郞綱夏生父通德郞亨夏進士李大奎年五十八本咸平居靈光父學生師俊各內下燒木五丹炭一石三中進士丁德奎年四十四本羅州居黃州父幼學賢迪進士金相任年四十三本光州居華城父判官茂澤進士李在璣年三十七本全州居京父副摠管命俊進士李心永年五十二本牙城居天安父學生齊樞生父學生齊桓生員沈魯巖年三十本靑松居京父副司直樂洙各內下燒木四丹三下生員申百祿年五十九本高靈居楊州父進士一權進士金碩鉉年四十九本金海居京父學生復祚生員尹璿東年四十八本海平居京父通德郞得行進士申頤朝年三十八本平山居京父通德郞光顯進士趙尙兼年六十本漢陽居楊根父學生亨相各燒木三丹次上進士姜顯永年四十四本晉州居京父學生乃欽生員徐有望年三十本大丘居京父贈參判迥修生員梁重濂年五十三本南原居金浦父通德郞格進士趙奎采年四十二本漢陽居京父進士敬源生員姜守睦年二十四本晉州居安東父幼學周煥生員尹舜欽年四十九本南原居楊州父別提昌奎進士洪益聞年三十五本南陽居京父學生稷猷進士洪秉善年三十八本南陽居京父別提希泳前參奉南巖老年五十五本宜寧居京父奉朝賀泰著進士李益焵年四十五本全州居京父副摠管森生員吳鼎煥年三十九本羅州居務安父學生一相進士李儒冕年二十六本咸平居京父司成貞運進士姜世望年四十六本晉山居楊州父學生文行進士尹景儀年二十三本坡平居京父縣令羲厚進士李敎明年四十三本延安居京父校理延伋各內下燒木二丹
정조 19년
御題欲將輕騎逐賦二下進士崔壽亨月弦下於弓山光有無兮天驕周召虎而白旆楚幕烏而黃沙鞭介馬而窸窣雪如席而夜海嗤爾虜其善走賈吾勇而將驅逖余聆夫塞曲漢下策而逐之失來王之四夷代鬼方其三年單于來於秋色兵不解於玉關惟中國焉技長萬馬輕而如虎雜羽林與材官紛貳師又驃騎從天驅兮渭上動地來於塞下塊燕然而蹴踏匝老酋兮重重雖天地之所生詎日月之敢抗氷千尺於瀚海爾非魚而安逃天大雪而日晻時亦維其直夜雲壓城而欲摧風掣旗而助威虜所候也月壯月未壯而又黑登戍樓而試看影旄頭而明滅叫胡霜兮失群烏何爲兮雲際聲班馬而夜聞云走乎彼驕兒逐水草其本性開穹廬其何處天之將兮六六疾如飛兮其騎閃弓影於雁門拂劍花於龍沙彌天山而大蒐除非鵰而孰飛我馬高於稽勤入毳幕於蹄下三周漠而逐逐其能脫者無幾雖鳥散而獸竄雪又滿於弓刀今夜後而詎免天不欲乎遺爾曾飛將之解鞍惜未遇夫此期用俓陽而庶追漢輪臺而將罷登樂府而浩唱偉盧氏之撰詩
정조 19년
乙卯十一月初二日卯時上詣景慕宮經宿擧動入侍時行都承旨黃昇源行左承旨李晩秀行右承旨李益運左副承旨申耆右副承旨金啓洛同副承旨李肇源假注書具得魯金履永記注官金良倜記事官吳泰曾二提學沈煥之檢校直閣金勉柱以次隨駕上具遠遊冠絳紗袍乘輿出永淸門明政門降輿乘輦出弘化門駕至觀旂橋降輦步過乘輦敎晩秀曰迎鑾儒生應製試取以來駕至宮大門外降輦乘輿入宮大門降輿入齋室少頃就版位行再拜禮仍詣廟內奉審訖仍詣省牲所省牲次詣省器所省器訖晩秀曰禮儀使李敬一俯伏之際擧措顚錯推考何如上曰依爲之出擧條還御齋室上命書榻敎曰卿宰侍從堂上堂下罷散人員竝敍用仍令該曹口傳付軍職使之參班命書傳敎曰年太淺體太小聞其才華則無異老成人云而加於渠年長於渠體之金近淳猶以老其才之意給暇況渠則兼宜斂其華假注書金邁淳限數年給暇突誦經傳朱書知咀嚼之味然後出而從官事分付命書榻敎曰前假注書金履永仍察廳任命書傳敎曰有實故參贊許遞政官牌招開政差出待下批牌招參班又命書傳敎曰舊抄啓文臣李明淵有陞敍承傳而近始出仕承傳尙今未捧云今日政爲之事分付又命書傳敎曰經宿問安及翌日問安勿爲之命書榻敎曰當該禁漏官令攸司科治命權退諸臣以次退出
정조 19년
行都承旨黃昇源病行左承旨李晩秀坐行右承旨李益運坐左副承旨申耆坐右副承旨金啓洛坐直同副承旨李肇源坐直注書趙台榮未肅拜一員未差假注書金履永仕直事變假注書李東煥仕
정조 19년
李晩秀啓曰今初六日毓祥宮酌獻禮祭文當爲製進藝文提學尹蓍東卽爲牌招何如傳曰允
정조 19년
李肇源啓曰司僕內乘來言捲簾毛帳取稟傳曰捲三面
정조 19년
李晩秀以奎章閣守宮提學意啓曰夜間閣內諸處無事之意敢啓傳曰知道
정조 19년
傳于李肇源曰再明日次對明日來會時任大臣皆難入來以原任來會事令備郞傳諭次對久未爲之如有未及稟處者今日遣備郞問于時任明日次對時稟處
정조 19년
傳于李肇源曰明日次對原任大臣亦不入來云然則只稟事諸堂入侍事分付
정조 19년
以都承旨黃昇源禁推傳旨得于李肇源曰分揀
정조 19년
以京畿監司沈頤之狀啓昭顯墓植木墓官不善檢飭令該府拿處事判付內嚴飭之下焉敢若此守衛官何足責乎此後與隣陵官及地方官眼同播植而物力令該道量宜助給更或現發於摘奸則竝與道伯難免其責令該曹以此嚴飭爲良如敎
정조 19년
李肇源以備邊司言啓曰傳曰觀此松坡鎭摘奸書啓守禦罷營後近千石牙兵番米自今年移捧於本鎭云而先捧者數雖零星濫捧依舊且所捧之監色聞是京廳所屬云爲慮似此之弊山城所屬切勿以京廳移差意在爲民除弊則新式未久竝與松坡鎭而依舊作弊抑何委折有司堂上旣承筵敎各別嚴査草記更飭該府或有一分違令之端速卽釐正事命下矣松坡倉番米捧上京廳監官松坡別將金晉述京廳書吏朴壽爀處査問其委折則兩人等所告內以爲今年番米捧上慮或有生疎之端自本府定送京廳書吏庫直仍令該鎭別將眼同監捧故一哨番米二十五石八斗捧上而色落雜費爲四石十四斗五升云京廳旣罷之後京廳校吏之監捧番米已違於爲民除弊特敎定式之意二十五石番米色落雜費之濫捧至近五石者亦極可駭不飭之當該留守推考京廳書吏朴壽爀庫直李有福移送秋曹照法科治該鎭別將金晉述令本府嚴棍懲礪此後則無論山城與松倉錢穀捧上等節切勿令京廳所屬出往干預斗斛色落依法典劃一定規無復有遠邑軍民濫捧呼冤之弊事嚴飭分付何如傳曰該留守必非時留守之事也出鎭時飭敎何等截嚴則首先犯科法何所施若此不已則京廳所屬亦當不有飭敎盡爲率往乎此草記極爲巽軟使卿査奏悔之何及招致備郞傳此意於右相更爲査實草記卿則爲先推考少懲爲有司者擧行巽軟之習可也
정조 19년
李肇源以備邊司言啓曰本司草記松坡倉番米濫捧委折査實事批旨內更爲査實草記事命下矣近來京外之不以朝令爲必可遵行者專由於紀綱之漸弛固可寒心而況今此守禦廳之永革京廳出鎭山城者一則聖斷之爲關防也一則聖念之除民弊也此豈可以尋常朝令比以同之而松坡鎭牙兵番米之使京廳舊屬出去監捧依舊貽弊至入於摘奸書啓者揆以國體朝綱寧有如行道理乎古人曰作法於涼其弊猶貪此言立法雖峻久則自弛今乃於作法之初其弛如此稍久則更爲何論乎雖以色落等節言之所捧僅爲二十五石而色落已近五石若然則近千石番米小民之科外加納當近二百石其所呼冤豈是異事乎以此以彼其不能對揚爲民除弊之盛德至仁者著矣該留守不可以畿營迎送太頻仍以恕之施以罷職之典斷不可已所謂京廳書吏朴壽爀庫直李有福移送秋曹照法科治該別將金晉述令本府嚴棍汰去此後則無論山城與松倉錢穀捧上等節更勿令京廳舊屬干預斗斛色落依法典劃一定規永久遵行使遠邑軍民除去一分苦瘼之意嚴飭分付何如傳曰允
정조 19년
李肇源以備邊司言啓曰卽見全羅監司徐鼎修狀啓則以爲南原一府以峽野相半之地綿業不專而今年被災面里民情無異沿海諸邑同府尤甚諸坊各樣軍布依長興等邑例分數代捧事諸令廟堂稟旨分付矣南原一邑雖不入於昨年尤甚之中今年綿農旣如是失稔道臣之單擧仰請民情之切急可知軍布代錢雖甚重難其在軫恤之道宜有闊狹之政依狀請施行事分付何如傳曰允
정조 19년
李肇源以兵曹言啓曰依傳敎中樞府都事姜昌煥決棍十度禁漏書員禹泓等二名各決棍十度之意敢啓傳曰知道
정조 19년
李肇源以禁衛營言啓曰本營前旗牌官具始方嚴棍十五度之意敢啓傳曰知道
정조 19년
金啓洛以刑曹言啓曰因一所巡廳啓辭去月三十日四更量犯夜幼學李邦德移送秋曹事命下矣李邦德依更數決笞五十度放送之意敢啓傳曰知道
정조 19년
金啓洛以刑曹言啓曰去月二十七日二更量犯夜幼學黃仁綱移送秋曹事命下矣黃仁綱依更數決笞五十度放送之意敢啓傳曰知道
정조 19년
李肇源以兵曹言啓曰去十月二十七日二所巡廳犯夜被捉出身金聖得依更數嚴棍十度曺漢國嚴棍二十度放送備邊司書吏韓祖範決棍十度後移送刑曹之意敢啓傳曰知道
정조 19년
金啓洛以刑曹言啓曰備邊司書吏韓祖範自兵曹決棍後移送本曹矣待下敎永宗鎭定配次爲先嚴囚之意敢啓傳曰知道近來體統壞損院隷呼吏之措語亦有嚴飭此尊大臣衙門體統也至於夜禁雖大臣子弟若非直提學以上則無論犯科況幺麽下吏肆然犯夜於禁令至嚴之時本司以統率百司之衙門吏習之頑惡若此他司何論其爲貽羞莫甚於此此所以有有司堂上問備之擧也若此則朝令不行於大臣衙門乎初欲嚴刑究問特以大臣衙門之故十分參酌矣更思決棍十度發配何以立紀綱乎然此皆該堂常時不能檢飭之致於渠何足責至於永宗定配昨日下敎中以又或更犯如是處置爲言則草記之如此必因司謁之誤傳司謁從當處分該吏付之該堂可也
정조 19년
金啓洛以義禁府言啓曰尙州前牧使兪漢敦時牧使李恒演榮川郡守金命淳慶州前府尹宋銓等拿問勘罪事傳旨啓下矣兪漢敦今方待命拿囚李恒演金命淳待畢捧糴自現就囚事行會本道宋銓前以牟還虛留事行査本道査狀已爲啓下未及稟處方在保放中而今此備邊司草記批旨內以富民租事錢果準受租則見留與否令道臣拔例詳査狀聞有命待査啓啓下與今下査啓一體稟處何如傳曰允
정조 19년
金啓洛以義禁府言啓曰時囚罪人金鎰李章垕許珩南宮惺鄭日泰等依下敎西間嚴囚之意敢啓傳曰所供節節無狀渠旣不告下往敢生僥倖之望爲此施惡之說所爲尤萬萬駭痛卿其每日出題三首過十日後捧供其餘同罪諸囚每日出題二首過五日捧供可也
정조 19년
金啓洛以刑曹言啓曰依下敎當該禁漏官金景璉嚴治次爲先嚴囚之意敢啓傳曰三令五申之意十分參酌杖一百收贖放送待該監提調仕進根着不明人事未瑩之類此後嚴飭勿爲冒薦可也
정조 19년
刑曹啓目禁漏官金德瑋亦旣已遲晩自臣曺考律科罪何如判付啓依金景璉例勘放爲良如敎